title: Регламент за изпълнение (ЕС) № 844/2012 на Комисията от 18 септември 2012 година за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита  текст от значение за ЕИП

text:
               19.9.2012

               BG

               Официален вестник на Европейския съюз

               L 252/26

         РЕГЛАМЕНТ ЗА ИЗПЪЛНЕНИЕ (ЕС) № 844/2012 НА КОМИСИЯТА
   от 18 септември 2012 година
   за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 19 от него,
   като има предвид, че:

               (1)

               В Регламент (ЕО) № 1107/2009 е предвидено, че одобрението на активно вещество може да бъде подновено при изтичане на срока.

               (2)

               Подходящо е да се предвидят разпоредби за изпълнението на процедурата по подновяване.

               (3)

               По-специално следва да се определят срокове за различните етапи на процедурата по подновяване, за да се гарантира правилното ѝ функциониране.

               (4)

               Следва да се определят правила по отношение на поверителността и публикуването на заявлението за подновяване, допълнителните досиета и техните актуализации.

               (5)

               Следва също да се определят правила по отношение на подаването на заявление за подновяване, неговите съдържание и формат. Заявителите следва да бъдат длъжни да обосновават подаването на нова информация и да съставят отделен списък на изследванията, които имат намерение да предоставят, засягащи гръбначните животни.

               (6)

               Следва да се определят правила по отношение на проверката на заявленията от докладващата държава-членка.

               (7)

               С цел да се осигури правилното функциониране на процедурата по подновяване докладващата държава-членка следва, при поискване от заявителя, да организира заседание за обсъждане на заявлението преди подаването на допълнителното досие.

               (8)

               Допълнителните досиета, подадени във връзка с подновяване, следва по-специално да включват необходимите нови данни и нови оценки на риска и да доказват защо са необходими новите данни и оценки на риска.

               (9)

               Следва да се определят правила по отношение на установяването от страна на докладващата държава-членка на допустимостта на заявлението.

               (10)

               Когато нито едно от подадените заявления не е допустимо, Комисията следва да приема регламент за неподновяване на съответното активно вещество.

               (11)

               Следва да се определят правила, които гарантират независима, обективна и прозрачна оценка на активното вещество.

               (12)

               Заявителят и държавите-членки, с изключение на докладващата държава-членка, а също и обществеността следва да имат възможността да изразяват становища по доклада за оценка във връзка с подновяването.

               (13)

               Европейският орган за безопасност на храните следва да предостави заключения и да организира консултации на експерти, освен ако Комисията не го уведоми, че не е необходимо да предоставя заключение.

               (14)

               Следва да се определят правила по отношение на доклада за подновяването и приемането на регламент относно подновяването на одобрението на активното вещество.

               (15)

               Регламент (ЕС) № 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (2) следва да продължи да се прилага по отношение на подновяването на одобренията на активните вещества, включени в списъка в приложение I към него.

               (16)

               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩИЯ РЕГЛАМЕНТ:
   ГЛАВА 1

      ДОПУСТИМОСТ

      РАЗДЕЛ 1

         Заявление за подновяване

   Член 1
   Подаване на заявление
   1.   Заявление за подновяване на одобрение на активно вещество се подава от производителя на активното вещество до докладващата държава-членка, както е определено във втората колона от приложението към Регламент за изпълнение (ЕС) № 686/2012 на Комисията (3), и до съдокладващата държава-членка не по-късно от три години преди изтичане на срока на одобрението, както е определено в третата колона от посоченото приложение.
   При подаване на заявление заявителят може, в съответствие с член 63 от Регламент (ЕО) № 1107/2009, да поиска определени части от информацията да бъдат третирани като поверителни. В такъв случай заявителят представя въпросните части от заявлението физически отделени и излага причините да поиска поверителност.
   Същевременно заявителят подава искания за защита на данните по реда на член 59 от Регламент (ЕО) № 1107/2009.
   2.   Заявителят изпраща копие от заявлението на Комисията, останалите държави-членки и на Европейския орган за безопасност на храните (Органа), включително информация за онези части от заявлението, за които е поискано да бъдат третирани като поверителни съгласно параграф 1.
   3.   Съвместно заявление може да бъде подадено от асоциация на производители, определена от производителите с цел спазване на настоящия регламент.
   Член 2
   Формат и съдържание на заявлението
   1.   Заявлението се представя, като се спазва форматът, посочен в приложението.
   2.   В заявлението се изброява новата информация, която заявителят смята да предостави. В съответствие с член 15, параграф 2, първа алинея от Регламент (ЕО) № 1107/2009 той доказва, че тази информация е необходима.
   Заявлението отделно съдържа списък на новите изследвания върху гръбначни животни, които заявителят възнамерява да представи.
   Член 3
   Проверка на заявлението
   1.   Когато заявлението е подадено в срока, предвиден в член 1, параграф 1, първа алинея, и съдържа всички предвидени в член 2 документи, до един месец от датата на получаване на заявлението докладващата държава-членка уведомява заявителя, съдокладващата държава-членка, Комисията и Органа за датата на приемане на заявлението, за това, че заявлението е било подадено в рамките на срока, предвиден в член 1, параграф 1, първа алинея, и че съдържа всички документи, предвидени в член 2.
   Докладващата държава-членка извършва оценка на всяко искане за поверителност. При искане за достъп до информация докладващата държава-членка взема решение коя информация следва да има поверителен характер.
   2.   Когато заявлението е подадено в срока, предвиден в член 1, параграф 1, първа алинея, но липсват един или повече от предвидените в член 2 документи, до един месец от датата на получаване на заявлението докладващата държава-членка уведомява заявителя за липсващите документи и определя срок от 14 дни за подаването на тези документи до докладващата и съдокладващата държава-членка.
   Когато в края на посочения срок заявлението съдържа всички документи, предвидени в член 2, докладващата държава-членка незабавно предприема действия в съответствие с параграф 1.
   3.   Когато заявлението не е подадено в срока, предвиден в член 1, параграф 1, първа алинея, или когато в края на срока, предвиден за подаване на липсващите документи в съответствие с параграф 2, заявлението не съдържа всички документи, предвидени в член 2, докладващата държава-членка незабавно уведомява заявителя, съдокладващата държава-членка, Комисията, другите държави-членки и Органа, че заявлението е недопустимо, както и за причините за това.
   4.   До 14 дни от датата на получаване на уведомлението, че заявлението е подадено в срока, предвиден в член 1, параграф 1, първа алинея, и че съдържа всички предвидени в член 2 документи, заявителят подава до Органа копие от заявлението, включително информация за частите от заявлението, по отношение на които в съответствие с член 63 от Регламент (ЕО) № 1107/2009 заявителят е изискал поверителност и е доказал необходимостта от такава.
   Същевременно заявителят изпраща копие от заявлението на Органа, с изключение на информацията, за която на основание член 63 от Регламент (ЕО) № 1107/2009 заявителят е изискал поверителност и е доказал необходимостта от такава.
   5.   Когато към срока, предвиден в член 1, параграф 1, първа алинея, за едно и също активно вещество са били подадени поотделно две или повече заявления и всяко от тях съдържа всички документи, предвидени в член 2, докладващата държава-членка съобщава на всеки заявител данните на останалите заявители.
   6.   За всяко активно вещество Комисията публикува наименованията и адресите на заявителите, чиито заявления са били подадени в срока, предвиден в член 1, параграф 1, първа алинея, и които съдържат всички документи, предвидени в член 2.
   Член 4
   Контакти преди подаването на допълнителни досиета
   Заявителят може да поиска среща с докладващата държава-членка и съдокладващата държава-членка, за да обсъди заявлението.
   При поискване подобни контакти преди подаването на заявление се осъществяват преди представянето на допълнителни досиета в съответствие с член 6.
   Член 5
   Достъп до заявлението
   При получаване на заявление, както е предвидено в член 3, параграф 4, Органът незабавно предоставя на обществеността заявлението, с изключение на информацията, за която е поискана и е обоснована поверителност съгласно член 63 от Регламент (ЕО) № 1107/2009, освен ако първостепенен обществен интерес не налага оповестяването ѝ.

      РАЗДЕЛ 2

         Допълнителни досиета

   Член 6
   Представяне на допълнителни досиета
   1.   Когато докладващата държава-членка е уведомила заявителя в съответствие с член 3, параграф 1, че заявлението му е подадено в срока, предвиден в член 1, параграф 1, първа алинея, и съдържа всички документи, предвидени в член 2, заявителят подава допълнителните досиета до докладващата държава-членка, съдокладващата държава-членка, Комисията и Органа.
   2.   Съдържанието на допълнителното обобщено досие и допълнителното пълно досие е необходимо да бъде съобразено с член 7.
   3.   Допълнителните досиета се подават не по-късно от 30 месеца преди изтичането на одобрението.
   4.   Когато няколко заявители искат подновяване на одобрението за едно и също активно вещество, те предприемат всички оправдани стъпки, за да представят съвместно досиетата си.
   Когато досиетата не се представят съвместно от всички заинтересовани заявители, мотивите за това се излагат в досиетата.
   5.   При подаване на допълнителните досиета заявителят може съгласно член 63 от Регламент (ЕО) № 1107/2009 да поиска определена информация, включително определени части от досието, да е с поверителен характер и физически отделя тази информация.
   Член 7
   Съдържание на допълнителните досиета
   1.   Допълнителното обобщено досие включва следното:

               а)

               копие на заявлението;

               б)

               когато към заявителя се присъединява друг/други заявител/заявители или когато заявителят е заменен от друг/други заявител/заявители, наименованието и адреса на заявителя или заявителите и, ако е приложимо, наименованието на асоциацията на производителите, предвидена в член 1, параграф 3;

               в)

               информация за един или повече представителни начини на употреба върху широко разпространена култура във всяка зона на най-малко един продукт за растителна защита, съдържащ активното вещество, която показва, че са изпълнени критериите за одобрение, предвидени в член 4 от Регламент (ЕО) № 1107/2009; когато представената информация не обхваща всички зони или не се отнася до широко разпространена култура, следва да се представи съответна обосновка;

               г)

               данните и оценките на риска, които не са били част от досието за одобрение или от следващите досиета за подновяване и които са необходими:

                           i)

                           за да се отразят промените в правните изисквания, които са настъпили след одобряването или последното подновяване на одобрението на съответното активно вещество;

                           ii)

                           за да се отразят промените в научното и техническото познание, които са настъпили след одобряването или последното подновяване на одобрението на съответното активно вещество;

                           iii)

                           за да се отразят промените при представителните употреби; или

                           iv)

                           поради това, че заявлението е подадено за подновяване с изменение.

               д)

               по всяка точка от изискванията за данни спрямо активното вещество, изложени в регламент за определяне на изисквания за данни за активни вещества в съответствие с Регламент (ЕО) № 1107/2009, за които са необходими нови данни в съответствие с буква г), резюметата и резултатите от изпитванията и изследванията, името на техния собственик и на лицето или института, който ги е провел, и причината, поради която всяко едно изпитване или изследване е необходимо;

               е)

               по всяка точка от изискванията за данни за продукта за растителна защита, изложени в регламент за определяне на изисквания за данни за продукти за растителна защита в съответствие с Регламент (ЕО) № 1107/2009, за които са необходими нови данни в съответствие с буква г), резюметата и резултатите от изпитванията и изследванията, името на техния собственик и на лицето или института, провел изпитванията и изследванията, за един или повече продукти за растителна защита, които са представителни за подкрепяните видове употреба, както и причината, поради която всяко едно изпитване или изследване е необходимо;

               ж)

               където е подходящо, документирано доказателство, както е посочено в член 4, параграф 7 от Регламент (ЕО) № 1107/2009;

               з)

               за всяко изпитване или изследване върху гръбначни животни, описание на мерките, предприети за избягване на изпитването върху животни и върху гръбначни животни;

               и)

               когато е приложимо, копие от заявление за МДГОВ по член 7 от Регламент (ЕО) № 396/2005 на Европейския парламент и на Съвета (4);

               й)

               когато е приложимо, копие от предложение за класифициране, ако се смята, че веществото трябва да се класифицира или прекласифицира в съответствие с Регламент (ЕО) № 1272/2008 на Европейския парламент и на Съвета (5);

               к)

               оценка на цялата предоставена информация;

               л)

               контролен лист, свидетелстващ, че допълнителните досиета по параграф 3 са пълни с оглед на видовете употреба, за които е подадено заявление, и в който се посочва кои данни са нови;

               м)

               резюметата и резултатите в общодостъпни рецензирани научни публикации, посочени в член 8, параграф 5 от Регламент (ЕО) № 1107/2009:

         2.   Видовете употреба, посочени в параграф 1, буква в), когато е целесъобразно, включват видовете употреба, оценени във връзка с одобрението или следващите подновявания. Поне един от продуктите за растителна защита, посочени в параграф 1, буква в), не съдържа друго активно вещество, когато подобен продукт съществува за представителна употреба.
   3.   Допълнителните пълни досиета съдържат пълния текст на отделните доклади от изпитванията и изследванията по параграф 1, букви д), е) и м).
   Те не съдържат доклади за изпитвания и изследвания, при които активното вещество или продуктът за растителна защита, който съдържа съответното вещество, умишлено се дава на хора.
   Член 8
   Допустимост на заявлението
   1.   Когато допълнителните досиета са били подадени в срока, предвиден в член 6, параграф 3, и съдържат всички документи, предвидени в член 7, в срок от един месец докладващата държава-членка уведомява заявителя, съдокладващата държава-членка, Комисията и Органа за датата на получаване на допълнителните досиета и за това, че досиетата се считат за допустими.
   Докладващата държава-членка извършва оценка на всяко искане за поверителност. При искане за достъп до информация докладващата държава-членка взема решение коя информация следва да има поверителен характер.
   2.   Когато допълнителните досиета са подадени в срока, предвиден в член 6, параграф 3, но липсват един или повече от предвидените в член 7 документи, до един месец от получаване на допълнителните досиета докладващата държава-членка уведомява заявителя кои документи липсват и определя срок от 14 дни за подаването на тези документи до докладващата и съдокладващата държава-членка.
   Когато в края на посочения срок допълнителните досиета съдържат всички документи, предвидени в член 7, докладващата държава-членка незабавно предприема действия в съответствие с параграф 1.
   3.   След като получи информация за допустимостта на заявлението, заявителят незабавно изпраща допълнителните досиета на останалите държави-членки, Комисията и Органа, включително информация за онези части от досиетата, по отношение на които на основание член 63 от Регламент (ЕО) № 1107/2009 е изискана поверителност и е доказана необходимостта от такава.
   Същевременно заявителят изпраща допълнителните обобщени досиета на Органа, с изключение на информацията, за която на основание член 63 от Регламент (ЕО) № 1107/2009 заявителят е изискал поверителност и е доказал необходимостта от такава.
   4.   Органът незабавно осигурява на обществеността достъп до допълнителните обобщени досиета, с изключение на информацията, за която на основание член 63 от Регламент (ЕО) № 1107/2009 е поискана поверителност и е обоснована необходимостта от такава, освен ако първостепенен обществен интерес не налага оповестяването ѝ.
   5.   При поискване от Органа или от държава-членка заявителят предоставя на разположение досиетата, подадени при одобрението и при следващите подновявания на одобрението, когато има достъп до тях.
   6.   Когато допълнителните досиета не са подадени в срока, предвиден в член 6, параграф 3, или когато в края на срока, предвиден за подаване на липсващите документи в съответствие с параграф 2 от настоящия член, допълнителните досиета не съдържат всички документи, предвидени в член 7, докладващата държава-членка незабавно уведомява заявителя, съдокладващата държава-членка, Комисията, другите държави-членки и Органа за недопустимостта на заявлението, както и за нейните причини.
   Член 9
   Заместване на заявителя
   Заявител може да бъде заместен от друг производител по отношение на всичките му права и задължения, произтичащи от настоящия регламент, като се уведоми докладващата държава-членка посредством съвместна декларация на заявителя и на другия производител. В този случай заявителят и другият производител едновременно уведомяват за заместването съдокладващата държава-членка, Комисията, Органа, както и други заявители, подали заявление за същото активно вещество.
   Член 10
   Приемане на регламент за неподновяване
   Комисията приема регламент за неподновяване на одобрението на активно вещество в съответствие с член 20, параграф 1, буква б) от Регламент (ЕО) № 1107/2009, когато всички подадени заявления за посоченото активно вещество са недопустими в съответствие с член 3, параграф 3 от настоящия регламент или член 8, параграф 6 от него.
   ГЛАВА 2

      ОЦЕНЯВАНЕ

   Член 11
   Оценяване от докладващата държава-членка и съдокладващата държава-членка
   1.   Когато заявлението е допустимо в съответствие с член 8, параграф 1, докладващата държава-членка след консултация със съдокладващата държава-членка най-късно до 12 месеца след срока, посочен в член 6, параграф 3, изготвя и представя на Комисията, като изпраща копие до Органа, доклад, в който се оценява дали може да се очаква активното вещество да отговаря на критериите за одобрение, предвидени в член 4 от Регламент (ЕО) № 1107/2009 (проект на доклад за оценка във връзка с подновяването).
   2.   Проектът на доклад за оценка във връзка с подновяването включва също така следното:

               а)

               препоръка по отношение на подновяването на одобрението;

               б)

               препоръка дали веществото да се разглежда като „вещество с нисък риск“;

               в)

               препоръка дали веществото да се разглежда като кандидат за заместване;

               г)

               когато е приложимо, предложение за установяване на МДГОВ;

               д)

               където е подходящо, предложение за класификацията или прекласификацията на активното вещество в съответствие с Регламент (ЕО) № 1272/2008;

               е)

               заключение относно това, кои нови изследвания, включени в допълнителните досиета, са от значение при оценяването;

               ж)

               препоръка по отношение на това, по кои части от доклада да се организира консултация с експерти в съответствие с член 13, параграф 1;

               з)

               точките, по които съдокладващата държава-членка не е съгласна с оценката на докладващата държава-членка, когато е налице такова несъгласие.

         3.   Докладващата държава-членка извършва независима, обективна и прозрачна оценка въз основа на съвременните научнo-технически познания. Тя взема предвид допълнителните досиета, и, където е подходящо, досиетата, подадени при одобрението и при направените по-късно подновявания на одобрението.
   4.   Докладващата държава-членка установява на първо място дали са изпълнени критериите за одобрение, посочени в точки 3.6.2, 3.6.3, 3.6.4 и 3.7 от приложение II към Регламент (ЕО) № 1107/2009.
   Когато тези критерии не са изпълнени, проектът на доклад за оценка във връзка с подновяването се ограничава до посочените части от оценката, освен ако се прилага член 4, параграф 7 от Регламент (ЕО) № 1107/2009.
   5.   Когато докладващата държава-членка се нуждае от допълнителна информация, тя определя срок, в който заявителят да я предостави. Този срок не води до удължаване на дванадесетмесечния срок, предвиден в параграф 1. Заявителят може, в съответствие с член 63 от Регламент (ЕО) № 1107/2009, да поиска тази информация да бъде третирана като поверителна.
   6.   Докладващата държава-членка може да се консултира с Органа и да поиска допълнителна техническа или научна информация от други държави-членки. Подобни консултации и искания не водят до удължаване на дванадесетмесечния срок, предвиден в параграф 1.
   7.   Информацията, предоставена от заявителя, без да е била изискана, или предоставена след изтичане на определения в съответствие с параграф 5, първо изречение срок за нейното представяне, не се взема под внимание, освен ако е представена в съответствие с член 56 от Регламент (ЕО) № 1107/2009.
   8.   Когато представя на Комисията проекта на доклад за оценка във връзка с подновяването, докладващата държава-членка изисква от заявителя да представи на съдокладващата държава-членка, Комисията, другите държави-членки и на Органа съответно актуализираните допълнителни обобщаващи досиета, които да включват допълнителната информация, изискана от докладващата държава-членка в съответствие с параграф 5 или представена в съответствие с член 56 от Регламент (ЕО) № 1107/2009.
   Заявителят може, в съответствие с член 63 от Регламент (ЕО) № 1107/2009, да поиска тази информация да бъде третирана като поверителна. Посочените искания се отправят до Органа.
   Член 12
   Становища по проекта на доклад за оценка във връзка с подновяването
   1.   Органът предава проекта на доклад за оценка, получен от докладващата държава-членка, на заявителя и на останалите държави-членки най-късно 30 дни след получаването му.
   2.   Органът предоставя достъп на обществеността до проекта на доклад за оценка във връзка с подновяването, след като е дал на заявителя двуседмичен срок да поиска, съгласно член 63 от Регламент (ЕО) № 1107/2009, някои части от проекта на доклад за оценка да имат поверителен характер.
   3.   Органът предоставя 60-дневен срок от датата на даване на достъп на обществеността до проекта на доклад за представяне на писмени становища. Становищата се изпращат на Органа, който ги обединява и ги изпраща, като включва и собствените си становища, на Комисията.
   4.   Органът незабавно осигурява на обществеността достъп до актуализираните допълнителни обобщени досиета, с изключение на информацията, за която на основание член 63 от Регламент (ЕО) № 1107/2009 от страна на заявителя е поискана поверителност и е обоснована необходимостта от такава, освен ако първостепенен обществен интерес не налага оповестяването ѝ.
   Член 13
   Заключение на Органа
   1.   В петмесечен срок след изтичане на срока, посочен в член 12, параграф 3, като се съобразява със съвременните научно-технически познания и като използва наличните към момента на подаване на заявлението ръководства, Органът приема заключение дали може да се очаква активното вещество да отговаря на критериите за одобрение, предвидени в член 4 от Регламент (ЕО) № 1107/2009. Когато е подходящо, Органът организира консултации с експерти, включително експерти от докладващата държава-членка и съдокладващата държава-членка. Органът изпраща заключението си на заявителя, държавите-членки и Комисията.
   Чрез дерогация от първа алинея след изтичането на посочения в член 12, параграф 3 срок Комисията може незабавно да уведоми Органа, че заключение не е необходимо.
   2.   След като даде на заявителя срок от две седмици за подаване на искане в съответствие с член 63 от Регламент (ЕО) № 1107/2009 някои части от заключението да бъдат третирани като поверителни, Органът незабавно предоставя на обществеността заключението си, като изключва информацията, която Органът е приел да бъде с поверителен характер, освен ако първостепенен обществен интерес не налага оповестяването ѝ.
   3.   Когато Органът прецени, че е необходима допълнителна информация от заявителя, съгласувано с докладващата държава-членка той определя срок не по-дълъг от един месец, в който заявителят да я предостави на държавите-членки, Комисията и Органа. В 60-дневен срок от получаването на допълнителната информация докладващата държава-членка извършва оценка на получената информация и изпраща тази оценка на Органа.
   Когато се прилага първата алинея, посоченият в параграф 1 срок се удължава с периодите, предвидени в първата алинея от посочения параграф.
   4.   Органът може да поиска Комисията да се консултира с референтна лаборатория на Европейския съюз, определена съгласно Регламент (ЕО) № 882/2004 на Европейския парламент и на Съвета (6), с цел проверка дали предлаганият от заявителя аналитичен метод за определяне на остатъчните вещества е задоволителен и дали отговаря на изискванията на член 29, параграф 1, буква ж) от Регламент (ЕО) № 1107/2009. Заявителят предоставя проби и аналитични стандарти, ако бъдат поискани от референтната лаборатория на Европейския съюз.
   5.   Информация, предоставена от заявителя, без да е била изискана, или информация, предоставена след изтичане на определения срок за нейното представяне в съответствие с параграф 3, първа алинея, не се взема под внимание, освен ако е представена в съответствие с член 56 от Регламент (ЕО) № 1107/2009.
   Член 14
   Доклад за подновяване и регламент за подновяване
   1.   Комисията представя на комитета, посочен в член 79, параграф 1 от Регламент (ЕО) № 1107/2009, доклад за подновяване и проект за регламент в шестмесечен срок от датата на получаване на заключението на Органа или, когато няма такова заключение, от края на срока, посочен в член 12, параграф 3 от настоящия регламент.
   Докладът за подновяване и проектът на регламент вземат предвид проекта за доклад за оценка с оглед на подновяване, изготвен от докладващата държава-членка, коментарите, посочени в член 12, параграф 3 от настоящия регламент, и заключението на Органа, ако е представено такова.
   На заявителя се дава възможност да представи своите становища върху проекта на доклад за подновяване в 14-дневен срок.
   2.   Въз основа на доклада за подновяване и като взема предвид становищата, представени от заявителя в срока, посочен в параграф 1, трета алинея, Комисията приема регламент в съответствие с член 20, параграф 1 от Регламент (ЕО) № 1107/2009.
   ГЛАВА 3

      ПРЕХОДНИ И ЗАКЛЮЧИТЕЛНИ РАЗПОРЕДБИ

   Член 15
   Преходни разпоредби
   Регламент (ЕС) 1141/2010 продължава да се прилага по отношение на подновяването на одобрението на активните вещества, включени в списъка в приложение I към него.
   Член 16
   Влизане в сила и приложение
   Настоящият регламент влиза в сила на двадесетия ден след публикуването му в Официален вестник на Европейския съюз.

   Той се прилага от 1 януари 2013 г.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 18 септември 2012 година.

            За Комисията

            Председател

         José Manuel BARROSO

      (1)  ОВ L 309, 24.11.2009 г., стр. 1.

      (2)  ОВ L 322, 8.12.2010 г., стр. 10.

      (3)  ОВ L 200, 27.7.2012 г., стр. 5.

      (4)  ОВ L 70, 16.3.2005 г., стр. 1.

      (5)  ОВ L 353, 31.12.2008 г., стр. 1.

      (6)  ОВ L 165, 30.4.2004 г., стр. 1.

      ПРИЛОЖЕНИЕ

         Формат на заявленията, предвиден в член 2, параграф 1

      Заявлението се подава в писмена форма, подписва се от заявителя и се изпраща на докладващата държава-членка и съдокладващата държава-членка.
      Копие от заявлението се изпраща до Европейската комисия на адрес: European Commission, DG Health and Consumers, 1049 Brussels, Belgium, до Европейския орган за безопасност на храните на адрес: European Food Safety Authority, Via Carlo Magno 1/A, 43126 Parma, Italy, както и до останалите държави-членки.
      ОБРАЗЕЦ
      1.   Данни за заявителя

                  1.1.

                  Наименование и адрес на заявителя, включително името на физическото лице, отговарящо във връзка със заявлението и други задължения, произтичащи от настоящия регламент:

                              1.1.1.

                                          а)

                                          Телефон:

                                          б)

                                          Адрес на електронна поща:

                              1.1.2.

                                          а)

                                          За контакти:

                                          б)

                                          Друга възможност за контакти:

            2.   Информация за улесняване на идентификацията

                  2.1.

                  Обичайно наименование (предложено или прието по ISO), като се уточнят, ако е необходимо, всички негови разновидности, като соли, естери или амини, произвеждани от производителя.

                  2.2.

                  Химическо наименование (номенклатура на IUPAC и CAS):

                  2.3.

                  Номера по CAS, CIPAC и CE (ако има такива).

                  2.4.

                  Емпирична и структурна формула, молекулна маса.

                  2.5.

                  Спецификация за чистотата на активното вещество в g/kg, която трябва да бъде по възможност идентична или вече приета като равностойна на включената в приложението към Регламент за изпълнение (ЕС) № 540/2011 на Комисията (1).

                  2.6.

                  Класификация и етикетиране на активното вещество в съответствие с разпоредбите на Регламент (ЕО) № 1272/2008 на Европейския парламент и на Съвета (2) (въздействие върху здравето и околната среда).

            3.   Нова информация

                  3.1.

                  Списък на новите данни, чието предоставяне се предвижда, както и обосновка на необходимостта от тях, в съответствие с член 15, параграф 2 от Регламент (ЕО) № 1107/2009.

                  3.2.

                  Списък на новите изследвания върху гръбначни животни, чието предоставяне се предвижда.

                  3.3.

                  График за нови и незавършени изследвания.

            Заявителят потвърждава верността на горната информация, представена заедно със заявлението.
      Дата и подпис (на лицето по точка 1.1, оправомощено да действа от името на заявителя).

         (1)  ОВ L 153, 11.6.2011 г., стр. 1.

         (2)  ОВ L 353, 31.12.2008 г., стр. 1.


title: Регламент за изпълнение (ЕС) 2015/2232 на Комисията от 2 декември 2015 година за разрешаване на повишаването на граничните стойности за обогатяване на вино, произведено от грозде, набрано през 2015 година във всички лозарски райони на Дания, Нидерландия, Швеция и Обединеното кралство

text:
               3.12.2015

               BG

               Официален вестник на Европейския съюз

               L 317/24

         РЕГЛАМЕНТ ЗА ИЗПЪЛНЕНИЕ (ЕС) 2015/2232 НА КОМИСИЯТА
   от 2 декември 2015 година
   за разрешаване на повишаването на граничните стойности за обогатяване на вино, произведено от грозде, набрано през 2015 година във всички лозарски райони на Дания, Нидерландия, Швеция и Обединеното кралство
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 91 от него,
   като има предвид, че:

               (1)

               Съгласно част I, точка А.3 от приложение VIII към Регламент (ЕС) № 1308/2013 държавите членки могат да поискат граничните стойности по отношение на повишаването на алкохолното съдържание (обогатяването) по обем на виното да бъдат повишени с до 0,5 % през годините, през които климатичните условия са били изключително неблагоприятни.

               (2)

               Дания, Нидерландия, Швеция и Обединеното кралство поискаха такива повишения на граничните стойности за обогатяване на вино, произведено от грозде, набрано през 2015 година, тъй като климатичните условия по време на вегетативния период бяха изключително неблагоприятни.

               (3)

               Поради изключително неблагоприятните метеорологични условия през 2015 г. граничните стойности по отношение на повишаването на естественото алкохолно съдържание, предвидени в част I, точка А.2 от приложение VIII към Регламент (ЕС) № 1308/2013, не позволяват в някои лозарски райони да бъде произведено вино с подходящо общо алкохолно съдържание, за което обикновено има търсене на пазара.

               (4)

               Затова е целесъобразно да се разреши повишаване на граничните стойности за обогатяване на вино, произведено от винено грозде, набрано през 2015 г. в Дания, Нидерландия, Швеция и Обединеното кралство.

               (5)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Чрез дерогация от част I, точка А.3 от приложение VIII към Регламент (ЕС) № 1308/2013 във всички лозарски райони на Дания, Нидерландия, Швеция и Обединеното кралство повишаването на естественото алкохолно съдържание по обем за прясното грозде, набрано през 2015 г., гроздовата мъст, гроздовата мъст в процес на ферментация, новото вино в процес на ферментация и виното, произведено от грозде, набрано през 2015 г., не може да надхвърля 3,5 об. %.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 декември 2015 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.


title: Регламент за изпълнение (ЕС) 2016/68 на Комисията от 21 януари 2016 година относно общите процедури и спецификации, необходими за взаимното свързване на електронните регистри на картите на водачи

text:
               22.1.2016

               BG

               Официален вестник на Европейския съюз

               L 15/51

         РЕГЛАМЕНТ ЗА ИЗПЪЛНЕНИЕ (ЕС) 2016/68 НА КОМИСИЯТА
   от 21 януари 2016 година
   относно общите процедури и спецификации, необходими за взаимното свързване на електронните регистри на картите на водачи
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   Като взе предвид Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт (1), и по-специално член 31, параграф 5 от него,
   като има предвид, че:

               (1)

               В Регламент (ЕС) № 165/2014 се предвижда задължението държавите членки да обменят данни по електронен път, за да гарантират уникалността на издадените карти на водачи.

               (2)

               С цел да се улесни обменът на електронни данни за карти на водачи между държавите членки Комисията създаде съобщителната система TACHOnet, която позволява на държавите членки да искат информация от другите държави членки относно издаването на карти на водачи, както и относно техния статус.

               (3)

               С Регламент (ЕС) № 165/2014 се въвежда задължителното взаимно свързване на националните електронни регистри за картите на водачи на територията на Съюза посредством използването на съобщителната система TACHOnet или на съвместима с нея система. При използване на съвместима система обаче обменът на електронни данни с всички останали държави членки трябва да бъде възможен чрез съобщителната система TACHOnet.

               (4)

               Следователно е необходимо да се определят задължителните общи процедури и спецификации за TACHOnet, включително форматът на обменяните данни, техническите процедури за получаване по електронен път на справки от националните електронни регистри, процедурите за достъп и механизмите за сигурност.

               (5)

               Мерките, предвидени в настоящия регламент, са в съответствие със становището на комитета по член 42, параграф 3 от Регламент (ЕС) № 165/2014,

         ПРИЕ НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се установяват изисквания по отношение на задължителното свързване на националните електронни регистри на картите на водачи към съобщителната система TACHOnet, посочена в член 31 от Регламент (ЕС) № 165/2014.
   Член 2
   Определения
   В допълнение към определенията, установени в член 2 от Регламент (ЕС) № 165/2014, важат следните определения:

               а)

               „асинхронен интерфейс“ означава процес, при който в отговор на запитване се връща съобщение по нова връзка от вида HTTP;

               б)

               „циркулярно търсене“ означава съобщение за запитване от държава членка, адресирано до всички други държави членки;

               в)

               „орган, компетентен за издаването на карти“ (ОКИК) означава субектът, който е упълномощен от държава членка за издаването и управлението на тахографски карти;

               г)

               „централен възел“ означава информационната система, даваща възможност за маршрутизиране на съобщения TACHOnet между държавите членки;

               д)

               „национална система“ означава информационната система, създадена във всяка държава членка за целите на изпращането, обработването и отговарянето на съобщения TACHOnet;

               е)

               „синхронен интерфейс“ означава процес, при който в отговор на запитване се връща съобщение по същата връзка HTTP, която е използвана за запитването;

               ж)

               „запитваща държава членка“ означава държавата членка, изпращаща запитване или уведомление, което след това се маршрутизира към подходящите отговарящи държави членки;

               з)

               „отговаряща държава членка“ означава държавата членка, към която е насочено запитването или уведомлението TACHOnet;

               и)

               „едноадресно търсене“ означава съобщение за запитване от държава членка, адресирано до една единствена държава членка;

               й)

               „тахографска карта“ означава карта на водач или сервизна карта (карта за монтаж и настройки), съгласно определенията в член 2, буква е) и буква к) от Регламент (ЕС) № 165/2014.

         Член 3
   Задължение за свързване към TACHOnet
   Държавите членки трябва да свържат националните електронни регистри, посочени в член 31, параграф 1 от Регламент (ЕС) № 165/2014, към съобщителната система TACHOnet.
   Член 4
   Технически спецификации
   Съобщителната система TACHOnet трябва да отговаря на техническите спецификации, определени в приложения от I до VII.
   Член 5
   Използване на TACHOnet
   Държавите членки спазват процедурите, определени в приложение VIII.
   Държавите членки предоставят достъп до съобщителната система TACHOnet на своите национални органи, които отговарят за издаването на карти, и на извършващите контрол служители, изпълняващи задълженията, посочени в член 38 от Регламент (ЕС) № 165/2014, с цел да улеснят ефективните проверки на валидността, състоянието и уникалността на картите на водачи.
   Член 6
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от 2 март 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 21 януари 2016 година.

            За Комисията

            Председател

         Jean-Claude JUNCKER

      (1)  ОВ L 60, 28.2.2014 г., стр. 1.

      ПРИЛОЖЕНИЕ I

         Общи аспекти на съобщителната система TACHOnet

      1.   Архитектура

      Съобщителната система TACHOnet трябва да се състои от следните части:

                  1.1.

                  Централен възел, който да е в състояние да получи запитване от запитващата държава членка, да го валидира и да го обработи като го препрати на отговарящите държави членки. Централният възел трябва да изчака всяка отговаряща държава членка да отговори, да обедини всички отговори и да изпрати обединения отговор на запитващата държава членка.
                  Всички съобщения TACHOnet трябва да се маршрутизират от централния възел.

                  1.2.

                  Националните системи на държавите членки трябва да бъдат снабдени с интерфейс, способен както да изпраща запитвания до централния възел, така и да получава съответните отговори. Националните системи могат да използват собствен или закупен софтуер за изпращането и получаването на съобщения от централния възел.

            2.   Управление

      2.1.   Централният възел трябва да се управлява от Комисията, която да отговаря за техническата експлоатация и поддръжката на този възел.
      2.2.   Централният възел не трябва да съхранява данни за период, по-дълъг от шест месеца, освен данните от регистриране на данни и статистическите данни, посочени в приложение VII.
      2.3.   Централният възел не трябва да предоставя достъп до лични данни, с изключение на упълномощени служители на Комисията, когато това е необходимо за целите на следенето, поддържането и отстраняването на повреди.
      2.4.   Държавите членки отговарят за:

                  2.4.1.

                  Изграждането и управлението на своите национални системи, включително на интерфейса с централния възел.

                  2.4.2.

                  Монтирането и поддържането на съответната национална система, както по отношение на апаратната част (хардуер), така и на програмното осигуряване (софтуер), независимо дали са собствени или закупени.

                  2.4.3.

                  Правилното функциониране на оперативната съвместимост на националната им система с централния възел, включително управлението на съобщенията за грешка, получени от централния възел.

                  2.4.4.

                  Вземане на всички мерки за гарантиране на поверителността, надеждността и разполагаемостта на информацията.

                  2.4.5.

                  Експлоатирането на националните системи в съответствие с нивата на обслужване, посочени в приложение VI.

            2.5.   Уеб-портала MOVEHUB
      Комисията трябва да предостави уеб-приложение с обезопасен достъп, наричано „Уеб-портал MOVEHUB“, което предоставя поне следните услуги:

                  а)

                  статистика за разполагаемост на националната система на държавата членка;

                  б)

                  уведомление за дейности по поддръжка на централния възел и националните системи на държавите членки;

                  в)

                  агрегирани доклади;

                  г)

                  управление на контактите;

                  д)

                  схеми XSD.

            2.6.   Управление на данните за контакт
      2.6.1.   Функционалната възможност за управление на данните за контакт трябва да предоставя на всяка държава членка възможност да управлява данните за контакт за различни потребители (отговорни за вземането на решения лица, бизнес потребители, оперативни и технически потребители) в дадената държава членка, като компетентният орган на всяка държава членка е отговорен за поддържането на своите данни за контакт. Данните за контакти в другите държави членки трябва да могат да бъдат разглеждани, но не и редактирани.
      2.6.2.   За попълване на данни за контакти в съобщенията за отговор системата TACHOnet трябва да използва данните за контакти, посочени в точка 2.6.1.

      ПРИЛОЖЕНИЕ II

         Функционални възможности на съобщителната система TACHOnet

      1.   Чрез съобщителната система TACHOnet трябва да бъдат осигурени следните функционални възможности:

                  1.1.

                  Check Issued Cards (проверка за издадени карти) (CIC): дава възможност на запитващата държава членка да изпрати Check Issued Cards Request (запитване за проверка за издадени карти) до една или до всички отговарящи държави членки, за да се определи дали даден заявител на карта вече притежава карта на водач, издадена от отговарящите държави членки. Отговарящите държави членки отговорят чрез Check Issued Cards Response (отговор на запитване за проверка за издадени карти).

                  1.2.

                  Check Card Status (проверка на статуса на карта) (CCS): Позволява на запитваща държава членка да поиска от отговаряща държава членка подробности за карта, издадена от последната, като изпрати Check Card Status Request (запитване за проверка на статуса на карта). Отговарящата държава членка отговоря на запитването чрез Check Card Status Response (отговор на запитване за проверка на статуса на карта).

                  1.3.

                  Modify Card Status (промяна на статуса на карта) (MCS): дава възможност позволява на запитващата държава членка да уведоми отговарящата държава членка, чрез Modify Card Status Request (запитване за промяна на статуса на карта), че в статуса на дадена карта, издадена от последната, е настъпила промяна. Отговарящата държава членка отговоря чрез Modify Card Status Acknowledgement (потвърждение на запитването за промяна на статуса на карта).

                  1.4.

                  Issued Card Driving Licence (издадена карта срещу свидетелство за управление) (ICDL): позволява на запитващата държава членка да уведоми отговарящата, чрез Issued Card Driving Licence Request (запитване за издадена карта срещу свидетелство за управление), че от първата е била издадена карта срещу свидетелство за управление, издадено от втората. Отговарящата държава членка отговоря чрез Issued Card Driving Licence Response (отговор на запитване за издадена карта срещу свидетелство за управление).

            2.   Трябва да бъдат включени други видове съобщения, които се считат за подходящи за ефективното функциониране на TACHOnet, като например уведомления за грешка.
      3.   Националните системи трябва да разпознават статусите на картата, изброени в допълнението към настоящото приложение, когато се използва някоя от функционалните възможности, описани в точка 1. Същевременно държавите членки не са длъжни да въвеждат административна процедура, която да използва всички от изброените статуси.
      4.   Когато държава членка получи отговор или уведомление за статус, който не се използва в административните ѝ процедури, националната система трябва да преобразува статуса от полученото съобщение в подходяща стойност за въпросната процедура. Отговарящата държава членка не отхвърля съобщението, ако статусът от съобщението фигурира в допълнението към настоящото приложение.
      5.   Статусът на карта, фигуриращ в допълнението към настоящото приложение, не трябва да се използва за определяне на това дали дадена карта на водач е валидна за управление на МПС. Когато чрез функционалната възможност CCS държава членка търси в регистъра на държавата членка, издала картата, резултатът трябва да съдържа специалното за целта поле „валидна за управление“. Националните административни процедури трябва да са такива, че резултатите от CCS винаги да съдържат подходящата стойност „валидна за управление“.

         Допълнение

            Статуси на карта

                     Статус на карта

                     Определение

                     „Application“ (заявление)

                     ОКИК е получил заявление за издаване на карта на водач. Тази информация е била регистрирана и съхранена в базата данни с генерираните ключове за търсене.

                     „Approved“ (одобрено)

                     ОКИК е одобрил заявлението за тахографска карта.

                     „Rejected“ (отхвърлено)

                     ОКИК не е одобрил заявлението.

                     „Personalised“ (индивидуализирана)

                     Тахографската карта е била индивидуализирана.

                     „Dispatched“ (изпратена)

                     Националният орган е изпратил картата на водач на съответния водач или на издаващата агенция.

                     „Handed Over“ (връчена)

                     Националният орган е връчил картата на водач на съответния водач.

                     „Confiscated“ (конфискувана)

                     Картата на водач е конфискувана от водача от компетентния орган.

                     „Suspended“ (временно невалидна)

                     Картата на водач е обявена за временно невалидна.

                     „Withdrawn“ (иззета)

                     ОКИК е решил да изземе картата на водач. Картата е окончателно обявена за невалидна.

                     „Surrendered“ (върната)

                     Тахографската карта е върната на ОКИК и е обявено, че вече не е необходима.

                     „Lost“ (изгубена)

                     Тахографската карта е обявена пред ОКИК за изгубена.

                     „Stolen“ (открадната)

                     Тахографската карта е докладвана на ОКИК за открадната. Открадната карта се счита за загубена.

                     „Malfunctioning“ (неизправна)

                     Тахографската карта е докладвана на ОКИК за неизправна.

                     „Expired“ (изтекла)

                     Периодът на валидност на тахографската карта е изтекъл.

                     „Replaced“ (подменена)

                     Тахографската карта, която е докладвана за загубена, открадната или неизправна, е подменена с нова. Данните върху новата карта са същите, с изключение на това, че индексът за подмяна в номера на картата е бил увеличен с единица.

                     „Renewed“ (подновена)

                     Тахографската карта е подновена поради промяна на административните данни или защото срокът ѝ на валидност изтича. Картовият номер на новата карта е същият, с изключение на това, че индексът за подновяване в номера на картата е бил увеличен с единица.

                     „In Exchange“ (в процес на замяна)

                     ОКИК, който е издал дадена карта на водач, е получил уведомление, че процедурата за замяна на въпросната карта с карта на водач, издадена от ОКИК на друга държава членка, е започнала.

                     „Exchanged“ (заменена)

                     ОКИК, който е издал дадена карта на водач, е получил уведомление, че процедурата за замяна на въпросната карта с карта на водач, издадена от ОКИК на друга държава членка, е приключила.

      ПРИЛОЖЕНИЕ III

         Разпоредби за съобщенията на съобщителната система TACHOnet

      1.   Общи технически изисквания

      1.1.   Централният възел предоставя както синхронни, така и асинхронни интерфейси за обмен на съобщения. Държавите членки могат да изберат най-подходящата технология като интерфейс за своите приложения.
      1.2.   Всички съобщения, разменяни между централния възел и националните системи, трябва да са кодирани по UTF- 8.
      1.3.   Националните системи трябва да могат да получават и обработват съобщения, съдържащи гръцки букви или кирилица.
      2.   Структура на съобщенията XML и модел за описание на структурата на данни XSD (Schema definition)

      2.1.   Общата структура на съобщенията XML трябва да е във формàта, определен от схемите XSD, инсталирани на централния възел.
      2.2.   Централният възел и националните системи трябва да предават и получават съобщения, които са в съответствие със схемата XSD за съобщенията.
      2.3.   Националните системи трябва да могат да изпращат, получават и обработват всички съобщения, съответстващи на която и да е от функционалните възможности, посочени в приложение I.
      2.4.   Съобщенията XML трябва да включват поне минималните изисквания, определени в допълнението към настоящото приложение.

         Допълнение

            Минимални изисквания за съдържанието на съобщенията XML

                     Common Header (обща заглавна част)

                     Задължително

                     „Version“ (версия)

                     Официалната версия на спецификациите XML ще бъде указана чрез мястото за име, дефинирано в съобщението XSD и в атрибута за версия от елемента на заглавната част на съобщението XML. Номерът на версията („n.m“) ще бъде дефиниран като постоянна стойност във всяка версия на файла „XML Schema Definition“ (XSD).

                     Да

                     „Test Identifier“ (идентификатор на тест)

                     Незадължителен идентификатор за изпробване. Инициаторът на теста попълва идентификатора и всички участници в работния процес изпращат/връщат същия идентификатор. В експлоатацията той следва да бъде игнориран и да не се използва, ако е подаден.

                     Не

                     „Technical Identifier“ (технически идентификатор)

                     Универсален уникален идентификатор (UUID) еднозначно определящ всяко отделно съобщение. Изпращачът генерира UUID и попълва този атрибут. Тези данни не се използват за търговски дейности.

                     Да

                     „Workflow Identifier“ (идентификатор на работния процес)

                     Идентификаторът на работния процес представлява UUID и следва да бъде генериран от запитващата държава членка. Този идентификатор се използва след това във всички съобщения с цел осигуряване на последователност в работния процес.

                     Да

                     „Sent at“ (изпратено на)

                     Дата и час (UTC) на изпращане на съобщението.

                     Да

                     „Timeout“ (изтичане на сесията)

                     Това е незадължителен атрибут за дата и час (във формат UTC). Тази стойност се задава само от централния възел за изпратени запитвания. Тя информира отговарящата държава членка за момента, в който изтича времето на сесията на запитването. Не се изисква тази стойност да присъства в MS2TCN_<x>_Req и всички съобщения за отговор. Тя е незадължителна, така че може да се използва едно и също дефиниране на заглавната част за всички видове съобщения, независимо от това дали се изисква атрибутът timeoutValue.

                     Не

                     „From“ (от)

                     Кодът ISO 3166-1 Alpha 2 на държавата членка, изпращаща съобщението, или „ЕС“.

                     Да

                     „To“ (до)

                     Кодът ISO 3166-1 Alpha 2 на държавата членка, до която се изпраща съобщението, или „ЕС“.

                     Да

                     Check Issued Cards Request (проверка за издадени карти — запитване)

                     Задължително

                     „Family name“

                     Фамилно име на водача, както е посочено върху картата.

                     Да

                     „First name“

                     Собствено име на водача, както е посочено върху картата (липсващо собствено име не означава символ за групово търсене).

                     Не

                     „Date of Birth“

                     Дата на раждане на водача, както е посочена върху картата.

                     Да

                     „Driving Licence Number“ (номер на свидетелството за управление)

                     Номер на свидетелството за управление на водача.

                     Не

                     „Driving Licence Issuing Country“ (Държава на издаване на свидетелството за управление)

                     Държава, издала свидетелството за управление на водача.

                     Не

                     Check Issued Cards Response (проверка за издадени карти — отговор)

                     Задължително

                     „Status Code“ (код за състояние)

                     Код за състояние на търсенето (напр. намерени, не са намерени, грешка и т.н.).

                     Да

                     „Status Message“ (съобщение за състояние)

                     Обяснително описание на състоянието (ако е необходимо).

                     Не

                        Found driver details (данни за намерения водач)

                     Да

                     „Family Name“

                     Фамилно име на всеки намерен водач.

                     Да

                     „First Name“

                     Собствено име на всеки намерен водач.

                     Не

                     „Date of Birth“

                     Дата на раждане на всеки намерен водач.

                     Да

                     „Place of Birth“

                     Място на раждане на всеки намерен водач.

                     Не

                     „Driver Card Number“ (номер на карта на водач)

                     Номер на картата на намерения водач.

                     Да

                     „Driver Card Status“ (статус на карта на водач)

                     Статус на картата на намерения водач.

                     Да

                     „Driver Card Issuing Authority“ (орган на издаване на карта на водач)

                     Име на органа, издал картата на намерения водач.

                     Да

                     „Driver Card Start of Validity Date“ (дата на начало на валидност на карта на водач)

                     Дата на начало на валидност на картата на намерения водач.

                     Да

                     „Driver Card Expiry Date“ (срок на валидност на карта на водач)

                     Дата на изтичане на валидността на картата на намерения водач.

                     Да

                     „Driver Card Status Modified Date“ (дата на промяна на статуса на карта на водач)

                     Дата на последна промяна в картата на намерения водач.

                     Да

                     „Search Mechanism“ (метод на търсене)

                     Била ли е картата намерена чрез търсенето NYSIIS или чрез търсене по свободно зададени критерии.

                     Да

                     „Temporary Card“ (временна карта)

                     Намерената карта е временна карта

                     Не

                     „Driving Licence Number“ (номер на свидетелство за управление)

                     Номер на свидетелството за управление на намерения водач.

                     Да

                     „Driving Licence Issuing Country“ (държава на издаване на свидетелството за управление)

                     Държава, издала свидетелството за управление на намерения водач.

                     Да

                     „Driving Licence Status“ (статус на свидетелството за управление)

                     Статус на свидетелството за управление на намерения водач.

                     Не

                     „Driving Licence Issuing Date“ (дата на издаване на свидетелството за управление)

                     Дата на издаване на свидетелството за управление на намерения водач.

                     Не

                     „Driving Licence Expiry Date“ (срок на валидност на свидетелството за управление)

                     Срок на валидност на свидетелството за управление на намерения водач.

                     Не

                     Check Card Status Request (проверка на статуса на карта — запитване)

                     Задължително

                     „Driver Card Number“ (номер на картата на водач)

                     Номерът на картата, за която е отправено запитване за допълнителни данни.

                     Да

                     Check Card Status Response (проверка на статуса на карта — отговор)

                     Задължително

                     „Status-Code“ (код за състояние)

                     Код за състояние на запитването за допълнителни данни (напр. намерени, не са намерени, грешка и т.н.).

                     Да

                     „Status Message“ (съобщение за състояние)

                     Обяснително описание на състоянието (ако е необходимо).

                     Не

                     „Card Status“ (статус на картата)

                     Статус на картата, за която има запитване.

                     Да

                     „Card Issuing Authority“ (орган на издаване на картата)

                     Име на органа, издал картата, за която има запитване.

                     Да

                     „Card Start of Validity Date“ (дата на начало на валидност на картата)

                     Дата на начало на валидност на картата, за която има запитване.

                     Да

                     „Card Expiry Date“ (срок на валидност на картата)

                     Срок на валидност на картата, за която има запитване.

                     Да

                     „Card Status Modified Date“ (дата на промяна на статуса на картата)

                     Дата на последна промяна в картата, за която има запитване.

                     Да

                     „Valid for Driving“ (валидна за управление на МПС)

                     Намерената карта е/не е валидна за управление на МПС

                     Да

                     „Temporary Card“ (временна карта)

                     Намерената карта е временна карта

                     Не

                        „Workshop Card“ (сервизна карта)

                     „Workshop Name“ (име на сервиз)

                     Име на сервиза, на който е издадена картата.

                     Да

                     „Workshop Address“ (адрес на сервиз)

                     Адрес на сервиза, на който е издадена картата.

                     Да

                     „Family Name“

                     Фамилно име на лицето, на което е издадена картата.

                     Не

                     „First Name“

                     Собствено име на лицето, на което е издадена картата.

                     Не

                     „Date of Birth“

                     Дата на раждане на лицето, на което е издадена картата.

                     Не

                        „Card Holder Details“ (данни на притежателя на картата)

                     „Family Name“

                     Фамилно име на водача, на когото е била издадена картата.

                     Да

                     „First Name“

                     Собствено име на водача, на когото е била издадена картата.

                     Не

                     „Date of Birth“

                     Дата на раждане на водача, на когото е била издадена картата.

                     Да

                     „Place of Birth“

                     Място на раждане на водача, на когото е била издадена картата.

                     Не

                     „Driving Licence Number“ (номер на свидетелството за управление)

                     Номер на свидетелството за управление на водача, на когото е била издадена картата.

                     Да

                     „Driving Licence Issuing Country“ (държава на издаване на свидетелството за управление)

                     Държава, издала свидетелството за управление на водача, на когото е била издадена картата.

                     Да

                     „Driving Licence Status“ (статус на свидетелството за управление)

                     Статус на свидетелството за управление на водача, на когото е била издадена картата.

                     Не

                     „Driving Licence Issuing Date“ (дата на издаване на свидетелството за управление)

                     Датата на издаване на свидетелството за управление на водача, на когото е била издадена картата.

                     Не

                     „Driving Licence Expiry Date“ (срок на валидност на свидетелството за управление)

                     Срок на валидност на свидетелството за управление на водача, на когото е била издадена картата.

                     Не

                     Modify Card Status Request (промяна на статуса на карта — запитване)

                     Задължително

                     „Driver Card Number“ (номер на карта на водач)

                     Номер на картата, чиито статус е бил променен.

                     Да

                     „New Driver Card Status“ (нов статус на карта на водач)

                     Записаният нов статус на картата.

                     Да

                     „Modification Reason“ (причина за промяна)

                     Причина (свободен текст) за промяната на статуса на картата.

                     Не

                     „Driver Card Status Modified Date“ (дата на промяна на статуса на карта на водач)

                     Дата и час на промяна на статуса на картата.

                     Да

                        „Declared by“ (обявено от)

                     „Authority“ (орган)

                     Име на органа, променил статуса на картата.

                     Да

                     „Family Name“

                     Фамилно име на лицето, променило статуса на картата.

                     Не

                     „First Name“

                     Собствено име на лицето, променило статуса на картата.

                     Не

                     „Phone“

                     Телефонният номер на лицето, променило статуса на картата.

                     Не

                     „Email“

                     Адресът на електронната поща на лицето, променило статуса на картата.

                     Не

                     Modify Card Status Acknowledgement (промяна на статуса на карта — потвърждение)

                     Задължително

                     „Status Code“ (код за състояние)

                     Код за състояние на потвърждението (успешно, неуспешно, грешка и т.н.).

                     Да

                     „Acknowledgement type“ (вид потвърждение)

                     Вид: потвърждение на запитване или на отговор

                     Да

                     „Status Message“ (съобщение за състояние)

                     Обяснително описание на състоянието (ако е необходимо).

                     Не

                     Modify Card Status Response (промяна на статуса на карта — отговор)

                     Задължително

                     „Status Code“ (код за състояние)

                     Код за състояние на актуализирането на регистъра (успешно, неуспешно, грешка и т.н.).

                     Да

                     „Status Message“ (съобщение за състояние)

                     Обяснително описание на състоянието (ако е необходимо).

                     Не

                     Issued Card Driving Licence Request (издадена карта срещу свидетелство за управление — запитване)

                     Задължително

                     „Driver Card Number“ (номер на карта на водач)

                     Номер на издадената карта на водач.

                     Да

                     „Driving Licence Number“ (номер на свидетелство за управление)

                     Номер на чуждестранното свидетелство за управление, използван в заявлението за издаване на карта на водач.

                     Да

                     Issued Card Driving Licence Response (издадена карта срещу свидетелство за управление — отговор)

                     Задължително

                     „Status Code“ (код за състояние)

                     Код за състояние на потвърждението за уведомление (успешно, неуспешно, грешка и т.н.).

                     Да

                     „Status Message“ (съобщение за състояние)

                     Обяснително описание на състоянието (ако е необходимо).

                     Не

                     „Family Name“

                     Фамилно име на водача, на когото е била издадена картата.

                     Да

                     „First Name“

                     Собствено име на водача, на когото е била издадена картата.

                     Не

                     „Date of Birth“

                     Дата на раждане на водача, на когото е била издадена картата.

                     Да

      ПРИЛОЖЕНИЕ IV

         Услуги по транслитерация и NYSIIS (система на щата Ню Йорк за идентификация и информация)

      1.   Алгоритъмът NYSIIS, въведен на централния възел, се използва за кодиране на имената на всички водачи в националния регистър.
      2.   При търсене на карта посредством функционалната възможност CIC, като основен метод за търсене трябва да се използват ключовете NYSIIS.
      3.   Освен това държавите членки могат да използват съобразен със собствените им изисквания алгоритъм за връщане на допълнителни резултати.
      4.   Резултатите от търсенето трябва да показват метода на търсене, който е бил използван за намиране на запис, т.е. NYSIIS или метод, съобразен със собствените им изисквания.
      5.   Ако държава членка реши да записва уведомления за „издадена карта срещу свидетелство за управление“ (ICDL), то ключовете NYSIIS, съдържащи се в уведомлението, се записват като част от данните за ICDL.
      5.1.   При търсене на данните за ICDL държавата членка трябва да използва ключовете NYSIIS на името на заявителя.

      ПРИЛОЖЕНИЕ V

         Изисквания за сигурност

      1.   За обмена на съобщения между централния възел и националните системи се използва HTTPS.
      2.   Националните системи използват сертификатите PKI, предоставени от Комисията за целите на сигурността на предаването на съобщения между националната система и централния възел.
      3.   Националните системи трябва да прилагат, като минимум, сертификати, използващи алгоритъм за хеширане SHA-2 (SHA-256) и дължина 2 048 бита за публичния ключ.

      ПРИЛОЖЕНИЕ VI

         Нива на обслужване

      1.   Националните системи трябва да осигуряват следното минимално ниво на обслужване:
      1.1.   Трябва да са на разположение 24 часа в денонощието, 7 дни в седмицата.
      1.2.   Техният коефициент на готовност трябва да се следи чрез генерирано от централния възел тактово съобщение за състоянието.
      1.3.   Техният коефициент на готовност трябва да е 98 %, в съответствие със следната таблица (числата са закръглени до най-близката удобна единица):

                  Коефициент на готовност

                  означава коефициент на неготовност

                  Дневно

                  Месечно

                  Годишно

                  98 %

                  0,5 часа

                  15 часа

                  7,5 дена

            Държавите членки се насърчават да спазват дневния коефициент на готовност, но въпреки това се отчита, че определени необходими дейности, като например поддръжка на системата, изискват прекъсвания в работата за повече от 30 минути. Месечният и годишният коефициент на готовност обаче остават задължителни.
      1.4.   Те трябва да отговарят на най-малко 98 % от запитванията, изпратени до тях за един календарен месец.
      1.5.   Трябва да отговарят на запитванията в рамките на 10 секунди.
      1.6.   Общото време за изтичане на сесията на запитването (срок, в който запитващият може да изчаква за отговор) не трябва да надвишава 20 секунди.
      1.7.   Трябва да могат да обслужват честота на запитване от 6 съобщения в секунда.
      1.8.   Националните системи не може да изпращат запитвания до централния възел на TACHOnet с честота над 2 запитвания в секунда.
      1.9.   Всяка национална система трябва да може да се справи с потенциалните технически проблеми на централния възел или на националните системи в други държави членки. Списък на проблемите (неизчерпателен):

                  а)

                  пропадане на връзката с централния възел;

                  б)

                  няма отговор на запитване;

                  в)

                  получаване на отговор след изтичане на сесията на съобщение;

                  г)

                  получаване на незаявени съобщения;

                  д)

                  получаване на невалидни съобщения.

            2.   Централният възел трябва:
      2.1.   да осигурява коефициент на готовност 98 %;
      2.2.   да предоставя на националните системи уведомление за евентуални грешки, или чрез съобщението за отговор или чрез специално за целта съобщение за грешка. Националните системи на свой ред трябва да получават тези специални за целта съобщения за грешка и да имат предвиден работен процес за предаване на разглеждането на проблемите към по-високо ниво, за да предприемат подходящи действия за коригиране на съобщената грешка.
      3.   Поддръжка
      Държавите членки уведомяват посредством уеб-приложението другите държави членки и Комисията за всички планови дейности по поддръжка, най-малко една седмица преди началото на въпросните дейности, когато това е технически възможно.

      ПРИЛОЖЕНИЕ VII

         Регистриране и статистика на данните, събирани на централния възел

      1.   С цел гарантиране на неприкосновеност на личния живот, данните за статистически цели трябва да са анонимни. Данни, идентифициращи конкретна карта, водач или свидетелство за управление не трябва да са достъпни за статистически цели.
      2.   Регистрираните данни трябва да съдържат информация за всички трансакции за целите на следенето и отстраняването на грешки в системата, както и да позволяват съставянето на статистики за тези трансакции.
      3.   Личните данни не трябва да се съхраняват в дневниците за регистриране за повече от 6 месеца. Статистическата информация трябва да се съхранява за неопределен срок от време.
      4.   Статистическите данни, използвани за докладване, трябва да включват:

                  а)

                  запитващата държава членка

                  б)

                  отговарящата държава членка

                  в)

                  вида на съобщението;

                  г)

                  кода за състоянието на отговора;

                  д)

                  датата и часа на съобщенията;

                  е)

                  час на отговарянето.

      ПРИЛОЖЕНИЕ VIII

         Използване на съобщителната система TACHOnet

      1.   Издаване на карти на водач

      1.1.   Когато заявител на карта на водач притежава свидетелство за управление, издадено в държава членка, различна от държавата членка, в която се подава заявлението, от държавата членка, в която се подава заявлението, се извършва циркулярно търсене за проверка за издадена карта (Check Issued Card).
      1.2.   Държавите членки, които издават карта на водач на водач, притежаващ издадено в друга държава членка свидетелство за управление, следва незабавно да уведомят въпросната държава членка чрез функцията „издадена карта срещу свидетелство за управление“ (Issued Card Driving Licence), че е издадена карта на водач.
      1.3.   Когато заявител на карта на водач притежава свидетелство за управление, издадено в държавата членка на подаване на заявлението, и в чийто национален регистър преди това е било вписано уведомление за издадена карта срещу свидетелство за управление (ICDL), държавата членка извършва едноадресно търсене за проверка за издадена карта (CIC) или за проверка на статуса на карта (Check Card Status) до държавата членка, изпратила уведомлението за ICDL.
      1.4.   Всяко уведомление за ICDL се вписва в националния регистър на получилата го държава членка.
      1.5.   Държавите членки извършват циркулярно търсене за проверка за издадена карта (CIC) при поне 30 % от заявленията, подадени от водачи, притежаващи свидетелство, издадено в същата държава членка.
      1.6.   Държавите членки могат да решат да не използват функционалната възможност за ICDL, както е предвидено в точки 1.3 до 1.5. В такъв случай те извършват циркулярно търсене за проверка за издадена карта (CIC) за всяко получено заявление.
      1.7.   Държавите членки уведомяват Комисията, най-късно до датата на началото на прилагането на настоящия регламент, относно това дали ще вписват уведомленията за ICDL в националните си регистри или ще следват процедурата от точка 1.6.
      1.8.   Държави членки, които пет години или по-малко преди датата на началото на прилагането на настоящия регламент не са вписвали уведомления за ICDL в националните си регистри, както е посочено в точка 1.4, извършват циркулярно търсене за проверка на издадена карта (CIC) за 100 % от заявленията, освен за свидетелствата за управление, за които е било регистрирано уведомление за ICDL, в който случай се прилага точка 1.3.
      1.9.   Задължението, предвидено в параграф 1.8, се прилага за срок от пет години, считано от датата, на която действително е въведено вписване на уведомления за ICDL в националния регистър на всяка държава членка.
      2.   Иззети, временно невалидни или откраднати карти на водач

      2.1.   Ако, в съответствие с член 26, параграф 7 и член 29, параграф 2 от Регламент (ЕС) № 165/2014, карта на водач е иззета, временно невалидна или обявена за открадната в държава членка, различна от държавата членка на издаване, компетентният орган на първата:

                  а)

                  проверява действителния статус на картата като изпраща запитване за проверка на статуса на карта (CCS) до държавата членка на издаване. Ако номерът на картата не е известен се изпраща запитване за едноадресно търсене за проверка за издадена карта (CIC) преди гореспоменатото запитване за проверка на статуса на картата (CCS);

                  б)

                  изпраща уведомление за промяна на статуса на картата (MCS) по съобщителната система TACHOnet до държавата членка на издаване.

            3.   Замяна на карти на водач

      3.1.   Когато притежателят на карта на водач заявява замяна на карта на водач в държава членка, различна от държавата членка на издаване, компетентният орган на първата проверява действителния статус на картата като изпраща до последната запитване за проверка на статуса на картата (CCS).
      3.2.   След проверката на статуса на картата на водач и ако тя е валидна за замяна, компетентният орган на държавата членка, в която е подадено заявлението, изпраща запитване за промяна на статуса на картата (MCS) по съобщителната система TACHOnet до държавата членка на издаване.
      3.3.   Държавите членки, които подновяват или заменят карта на водач на водач, притежаващ издадено в друга държава членка свидетелство за управление, следва чрез функционалната възможност за „издадена карта срещу свидетелство за управление“ (ICDL) незабавно да уведомят държавата членка на издаване, че картата на водач е била подновена или заменена.


title: Регламент за изпълнение (ЕС) 2017/368 на Комисията от 2 март 2017 година за установяване на стандартни стойности при внос с цел определяне на входната цена на някои плодове и зеленчуци

text:
               3.3.2017

               BG

               Официален вестник на Европейския съюз

               L 56/208

         РЕГЛАМЕНТ ЗА ИЗПЪЛНЕНИЕ (ЕС) 2017/368 НА КОМИСИЯТА
   от 2 март 2017 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 март 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  EG

                  235,2

                  IL

                  149,3

                  MA

                  90,0

                  TR

                  92,9

                  ZZ

                  141,9

                  0707 00 05

                  MA

                  79,2

                  TR

                  177,0

                  ZZ

                  128,1

                  0709 91 00

                  EG

                  97,7

                  ZZ

                  97,7

                  0709 93 10

                  MA

                  51,8

                  TR

                  151,2

                  ZZ

                  101,5

                  0805 10 22 , 0805 10 24 , 0805 10 28

                  EG

                  45,0

                  IL

                  72,5

                  MA

                  48,3

                  TN

                  49,2

                  TR

                  73,7

                  ZZ

                  57,7

                  0805 50 10

                  EG

                  74,7

                  TR

                  77,0

                  ZZ

                  75,9

                  0808 10 80

                  CN

                  116,5

                  US

                  128,5

                  ZZ

                  122,5

                  0808 30 90

                  CL

                  225,3

                  CN

                  88,7

                  ZA

                  115,2

                  ZZ

                  143,1

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 1220/2011 на Комисията от 25 ноември 2011 година за изменение на Регламент (ЕО) № 867/2008 за определяне на подробни правила за прилагане на Регламент (ЕО) № 1234/2007 на Съвета по отношение на организациите на оператори в сектора на маслините, техните работни програми и финансирането им

text:
               26.11.2011

               BG

               Официален вестник на Европейския съюз

               L 313/6

         РЕГЛАМЕНТ ЗА ИЗПЪЛНЕНИЕ (ЕС) № 1220/2011 НА КОМИСИЯТА
   от 25 ноември 2011 година
   за изменение на Регламент (ЕО) № 867/2008 за определяне на подробни правила за прилагане на Регламент (ЕО) № 1234/2007 на Съвета по отношение на организациите на оператори в сектора на маслините, техните работни програми и финансирането им
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 103, параграф 2, трета алинея във връзка с член 4 от него,
   като има предвид, че:

               (1)

               Въз основа на натрупания опит от изпълнението на работните програми на организациите на оператори в сектора на маслините се налагат някои изменения на Регламент (ЕО) № 867/2008 на Комисията (2).

               (2)

               С цел да се осигури по-добро прилагане на член 103 от Регламент (ЕО) № 1234/2007 и да се гарантира запазване на финансовите интереси на Съюза, когато организации на производители са бенефициери на мерки за развитие на селските райони в рамките на Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (3), следва да се предвиди, че одобрението на организациите на оператори в сектора на маслините ще бъде отхвърлено, временно прекратено или оттеглено незабавно, ако последните са били санкционирани в рамките на посочените регламенти.

               (3)

               В областта на наблюдението и административното управление на пазара е уместно вниманието да бъде насочено към теми, които са свързани с действията, предвидени в работните програми на организациите на оператори, докато в областта на повишаване на качеството на производството на маслиново масло и трапезни маслини следва с оглед на по-добрата ефективност да се предвидят нови видове техническа помощ.

               (4)

               С цел да се осигури по-добра съгласуваност на мерките, които са приемливи за финансиране от Общността, е желателно във връзка с контрола над вредителя Bactrocera Oleae финансирането да бъде ограничено само до мерките, предвидени в член 5, параграф 1, буква б), подточка iii) от Регламент (ЕО) № 867/2008.

               (5)

               Като се има предвид натрупаният опит, целесъобразно е да се увеличи минималният процентен дял на финансирането от Съюза в областта на подобряване на въздействието върху околната среда на отглеждането на маслини, за да бъдат отразени важните аспекти на развитието в тази област. Освен това, за да се оптимизира използването на ресурсите, посветени на работните програми, следва да бъде намален процентният дял на административните разходи за тяхното изпълнение.

               (6)

               Административните процедури следва да бъдат опростени, когато изменението на дадена програма се отнася до заменянето на една мярка с друга и когато бюджетът, определен за всяка една от тези мерки, е по-малък от 10 000 EUR, стига първоначалната цел на програмата да остане непроменена.

               (7)

               За да се улесни изпълнението на програмите, следва да бъдат смекчени условията за освобождаване на гаранциите, свързани с авансовите плащания, при условие че допустимите разходи са действително осъществени и проверени.

               (8)

               Следва да бъде определен нов срок за уведомяване от страна на съответните държави-членки относно националните мерки, предприети за изпълнението на настоящия регламент.

               (9)

               В резултат на това Регламент (ЕО) № 867/2008 следва да бъде изменен.

               (10)

               Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 867/2008 се изменя, както следва:

               1.

               В член 3, параграф 5 се добавя следната буква в):

                           „в)

                           ако организацията на оператори е санкционирана за нарушаване на схемата за финансиране на дейностите на организациите на оператори, предвидена в член 103 от Регламент (ЕО) № 1234/2007, или за нарушаване в рамките на изпълнението на дадена мярка за развитието на селските райони, предвидена в Регламент (ЕО) № 1698/2005 на Съвета (4).

               2.

               Член 5, параграф 1 се изменя, както следва:

                           а)

                           в буква а) подточка ii) се заменя със следното:

                                       „ii)

                                       провеждане на проучвания по теми, които са свързани с другите дейности, предвидени в работната програма на съответната организация на оператори;“

                           б)

                           буква в) се изменя, както следва:

                                       i)

                                       подточка i) се заменя със следното:

                                                   „i)

                                                   подобряване на условията за отглеждане, събиране на реколтата, доставка и складиране на маслините преди преработка в съответствие с техническите спецификации, определени от компетентния национален орган;“

                                       ii)

                                       подточка iii) се заменя със следното:

                                                   „iii)

                                                   подобряване на условията за съхраняване и използване на остатъците от производството на маслиново масло и трапезни маслини и подобряване на условията на бутилиране на маслиновото масло;“

                                       iii)

                                       подточка iv) се заменя със следното:

                                                   „iv)

                                                   техническа помощ за производството, индустрията за обработка на маслиново масло, предприятията за производство на трапезни маслини, мелниците и предприятията за опаковане, включваща аспекти, свързани с качеството на продуктите;“

                                       iv)

                                       подточка vi) се заменя със следното:

                                                   „vi)

                                                   обучение на дегустатори за извършване на органолептични проверки на необработено маслиново масло и трапезни маслини.“

               3.

               В член 6 първата алинея се заменя със следното:
               „Във всяка държава-членка минимум 30 % от сумата за финансиране от Съюза, която се предоставя съгласно член 103 от Регламент (ЕО) № 1234/2007, се разпределят за областта, посочена в член 5, параграф 1, първа алинея, буква б) от настоящия регламент, а минимум 12 % от това финансиране от Съюза се разпределят за областта, посочена в член 5, параграф 1, първа алинея, буква г).“

               4.

               В член 7, параграф 1 се добавя следната буква ж):

                           „ж)

                           мерките и дейностите, свързани с контрола над вредителя Bactrocera Oleae, с изключение на мерките, предвидени в член 5, параграф 1, буква б), подточка iii).“

               5.

               В член 8, параграф 2, втора алинея буква г) се заменя със следното:

                           „г)

                           планираните разходи, разпределени по мерки и области на мерките съгласно член 5, параграф 1, с подробни сведения за всеки 12-месечен период от датата на одобряване на работната програма, като отделно се посочват административните разходи, които не могат да превишават 5 % от общите разходи, и другите основни видове разходи;“

               6.

               В член 10 се добавя следният параграф 6:
               „6.   Без да се засягат разпоредбите на параграфи 2 и 4, когато изменението на дадена работна програма се отнася до замяната на една мярка с друга, принадлежаща на същата област, и бюджетът, предвиден за всяка една от тези мерки, е по-малък от 10 000 EUR, организацията на оператори трябва да уведоми за изменението компетентния орган не по-късно от два месеца, преди да започне изпълнението на новата мярка. Ако компетентният орган не повдигне възражения в срок от един месец, считано от датата на уведомлението, изменението се счита за прието. Към уведомлението трябва да бъдат приложени документи, в които се уточнява мотивът, естеството и последиците от предложената мярка и се доказва, че въпросното изменение не променя първоначалната цел на въпросната програма.“

               7.

               В член 11 параграф 5 се заменя със следното:
               „5.   До датата, която трябва да бъде определена от държавата-членка, но не по-късно от края на всяка година от изпълнението на работната програма, съответните организации на оператори могат да подадат заявление за освобождаване на гаранцията, посочена в параграф 4, до сума, равна на общия размер на разходите от първата част от плащането, действително осъществени и проверени от държавата-членка. Последната определя какви документи следва да придружават тази молба, проверява ги и освобождава гаранциите, съответстващи на извършените разходи, не по-късно от втория месец след месеца, през който е подадено заявлението.“

               8.

               В член 18, параграф 1 уводната фраза се заменя със следното:
               „1.   Не по-късно от 31 януари след всеки тригодишен период, започващ на 1 април съгласно член 8, произвеждащите маслиново масло държави-членки съобщават на Комисията за националните мерки за прилагане на настоящия регламент и по-конкретно за мерките, свързани със:“

         Член 2
   Настоящият регламент влиза в сила на седмия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 25 ноември 2011 година.

            За Комисията

            Председател

         José Manuel BARROSO

      (1)  ОВ L 299, 16.11.2007 г., стр. 1.

      (2)  ОВ L 237, 4.9.2008 г., стр. 5.

      (3)  ОВ L 277, 21.10.2005 г., стр. 1.

      (4)  ОВ L 277, 21.10.2005 г., стр. 1.“